b'\n_START_ARTICLE_\nSynnit\xc3\xb6n lankeemus\n_START_SECTION_\nJuoni\n_START_PARAGRAPH_\nVakoilutarinassa antikvariaatin myyj\xc3\xa4 Timo harrastaa n\xc3\xa4yttelemist\xc3\xa4. N\xc3\xa4ytelm\xc3\xa4harjoituksissa ohjaaja kehottaa kokematonta miest\xc3\xa4 harjoittelemaan suutelemista. Timo joutuu kidnappauksen todistajaksi ja joutuu itsekin pahoinpitelyn kohteeksi. Vuokraem\xc3\xa4nt\xc3\xa4 kauhistelee h\xc3\xa4nen kolhittua olemustaan. H\xc3\xa4n p\xc3\xa4\xc3\xa4tyy esiintym\xc3\xa4\xc3\xa4n kidnappauksen kohteeksi joutuneen Ailin sulhasena.\n_START_SECTION_\nTuotanto\n_START_PARAGRAPH_\nElokuvan k\xc3\xa4sikirjoitustiedoista puuttui alun perin pohjana oleva englantilaisen kirjailijan romaani, joka ilmestyi suomeksi jo seuraavana vuonna nimell\xc3\xa4 Ihmeellinen viikko Alpo Kupiaisen suomentamana. K\xc3\xa4sikirjoituksen nimilehdell\xc3\xa4 tekij\xc3\xa4ksi on merkitty Eino Seisjoki, jota Leminen ja Unho olivat k\xc3\xa4ytt\xc3\xa4neet edellisess\xc3\xa4 yhteisty\xc3\xb6elokuvassaan. _NEWLINE_Alkuper\xc3\xa4isen romaanin tapahtumaymp\xc3\xa4rist\xc3\xb6 on Lontoossa 1920-luvun lopussa. Elokuvassa tapahtumat siirrettiin Helsinkiin ja l\xc3\xa4hemm\xc3\xa4ksi nykyaikaa.\n_START_SECTION_\nArviot\n_START_PARAGRAPH_\nAikalaisarvioissa elokuvan vastaanotto oli laimea. Toini Aaltonen (Suomen Sosialidemokraatti) paheksuu sit\xc3\xa4, ettei alkuteosta ole mainittu. Toinen h\xc3\xa4nen kritiikkins\xc3\xa4 kohde on elokuvan nimi, josta voisi odottaa intohimodraamaa, ja kuitenkin kysymyksess\xc3\xa4 on \xe2\x80\x9dparoodinen j\xc3\xa4nnityselokuva, josta kaikki synnillisyys on hyvin kaukana\xe2\x80\x9d. Vittorio Mantovanin avustama kuvaaja Felix Forsman sai kiitosmaininnan Paula Talaskivelt\xc3\xa4 (Helsingin Sanomat) \xe2\x80\x9dloisteliaan joustavasti toteutetusta, mielikuvitusrikkaasta ja teknillisesti varmasta kameran k\xc3\xa4yttelyst\xc3\xa4, jossa tuntui olevan merkkej\xc3\xa4 oikean tunnelman tajuamisesta yli ohjaajan\xe2\x80\x9d. Samoin h\xc3\xa4n kiitti Hannes H\xc3\xa4yrist\xc3\xa4, joka \xe2\x80\x9dsai esitykseens\xc3\xa4 aitoa huumoria\xe2\x80\x9d.'